Birgitte Pedersen og Søren Nørgaard er begge advokater hos HjulmandKaptain. I oktober blev de kontaktet af en række nordjyske minkavlere, som ville have juridisk hjælp – de ville sagsøge staten. Siden har de to advokater hjulpet avlerne, og da der mandag aften landede en aftale om kompensation, besluttede de, at det ellers planlagte webinar for avlerne, i stedet skulle handle om den nye kompensationsaftale. -	Vi vidste ikke at aftalen ville lande i går aftes, men vi har da haft en i de om, at det var tæt på. Men da den så kom, ændrede vi indholdet på mødet, siger Søren Nørgaard. -	Der er kommet meget frem om aftalen siden mandag aften, men præcist, hvad aftalen indeholder for avlerne, kan der nok være brug for at få understreget. Derfor var der brug for et webinar om det i dag, siger Birgitte Pedersen. På webinaret, der begyndte tirsdag kl. 09.30, deltog omkring 150 minkavlere. Her blev den nye aftale, hvor der er afsat knap 19 milliarder kroner, gennemgået. -	Avlerne spurgte jo meget ind til de beregningsmodeller, som var beskrevet i aftalen. Især de avlere, som ligger i nogle grænsetilfælde. Alle vil jo gerne vide, hvordan de er stillet, siger Søren Nørgaard. I forhold til søgsmålet ændrer den nye aftale også på omstændighederne. Nu er det nemlig måske ikke længere nødvendigt at lægge sag an. -	Det ser ud til, at grundlaget for de søgsmål, som vi arbejdede med før aftalen, nu ser ud til heldigvis at være væsentligt reduceret. Fordi det handler blandt andet om, hvorvidt de avlere, som havde smittede dyr kunne kompenseres på lige fod med avlere, hvis dyr ikke var smittede. Og det ser ud til, at alle kompenseres. Så indtil videre ser det ikke ud til at være nødvendigt med et søgsmål, siger Søren Nørgaard. Webinaret sluttede kl. 11, og i næste uge vil advokaterne afholde endnu et online-møde for avlerne.

Referat:
Den nye aftale om kompensation blev tirsdag formiddag uddybet for flere avlere på et online møde.